आज गांव के सभी लोग उस छोटी-सी पहाड़ी नदी में नहाने के लिये जाने को उतावले थे। बच्चे-बूढ़े भी यहां गांव में रह कर कुएं में नहाना नहीं चाहते थे। युवा लड़के अपनी-अपनी बैलगाड़ियां व छकड़े दुरुस्त कर बैलों को खिलाने में लगे हुए थे, क्योंकि थोड़ी ही देर में गांव का एक बड़ा-सा काफिला गंगा-दशहरा के पर्व पर नहाने के लिये निकलने वाला था। मनोहर ने अपने हृष्ट-पुष्ट बैलों की पीठ पर प्यार से हाथ फेरा और छकड़े में जोत दिया। देखते ही देखते दो दर्जन के करीब छकड़े गांव से निकल कर उस नदी की ओर जाने वाली कच्ची सड़क पर भागने लगे।